b'\n_START_ARTICLE_\nTyvitumake\n_START_PARAGRAPH_\nTyvitumakkeet eli basaaligangliot ovat joukko etuaivojen rakenteita, jotka sijaitsevat aivokuoren alla. Niill\xc3\xa4 on merkityst\xc3\xa4 motoriikan sek\xc3\xa4 oppimisen kannalta. Tyvitumakkeet muokkaavat raajojen liikkeist\xc3\xa4 tarpeeseen sopivia ja tarkoituksenmukaisia. Niiden tarkoituksena on siis motorisen toiminnan modulointi ja integrointi. Ne my\xc3\xb6s est\xc3\xa4v\xc3\xa4t tarpeettomien ja ei-toivottujen liikkeiden synty\xc3\xa4. Tyvitumakkeet ovat t\xc3\xa4rkeit\xc3\xa4 my\xc3\xb6s asennon ja lihastonuksen yll\xc3\xa4pit\xc3\xa4misess\xc3\xa4. Tyvitumakkeisiin kuuluvat h\xc3\xa4nt\xc3\xa4tumake (nucleus caudatus), aivokuorukka (putamen), nucleus subthalamicus, mustatumake (substantia nigra) ja linssitumakkeen pallo (globus pallidus). Yhdess\xc3\xa4 aivokuorukka (putamen) ja linssitumakkeen pallo (globus pallidus) muodostavat linssitumakkeen (nucleus lentiformis), joka puolestaan yhdess\xc3\xa4 h\xc3\xa4nt\xc3\xa4tumakkeen (nucleus caudatus) kanssa muodostaa aivojuovion (corpus striatum)._NEWLINE_Tyvitumakkeiden vajaatoiminta aiheuttaa laajasti h\xc3\xa4iri\xc3\xb6it\xc3\xa4 ihmisen hallittujen lihasliikkeiden syntyyn, asennon s\xc3\xa4\xc3\xa4telyyn, lihastonukseen ja voi aiheuttaa hallitsemattomia lihasliikkeit\xc3\xa4.\n_START_SECTION_\nYhteydet muualle keskushermostoon\n_START_PARAGRAPH_\nMotoriselta kuorikerrokselta l\xc3\xa4htev\xc3\xa4t pyramidiradan hermosyyt ovat yhteydess\xc3\xa4 caudatukseen ja putameniin. Caudatuksesta ja putamenista l\xc3\xa4htev\xc3\xa4t radat kulkevat edelleen pallidumiin ja sielt\xc3\xa4 ansa lenticularis -muodostumana capsula internan l\xc3\xa4pi talamuksen etuosan tumakkeisiin, joista on ratayhteys takaisin isoaivokuoreen. Osa ansa lenticulariksen hermosyist\xc3\xa4 kulkee subtalamiseen tumakkeeseen nucleus ruberiin, ydinjatkoksen nucleus olivariukseen ja formatio reticularikseen. N\xc3\xa4ist\xc3\xa4 alkavat hermosyyt kulkevat aivohermojen motorisiin tumakkeisiin ja selk\xc3\xa4ytimen motoneuroneihin. Tyvitumakkeiden ep\xc3\xa4suorat yhteydet alempiin motorisiin j\xc3\xa4rjestelmiin est\xc3\xa4v\xc3\xa4t t\xc3\xa4ydellisen liikehalvauksen synnyn pyramidiradan alempien osien vaurioituessa.\n_START_SECTION_\nSairaudet\n_START_PARAGRAPH_\nEsimerkiksi Parkinsonin ja Huntingtonin taudit aiheutuvat tyvitumakkeiden vaurioista. Parkinsonin taudissa aiheutuu liikkeiden aloittamisen hitautta ja levossa olevien lihasten vapinaa. My\xc3\xb6s raajojen lihastonus on kohonnut ja raajat ovat j\xc3\xa4yk\xc3\xa4t. Parkinsonin taudin etiologia eli aiheuttava syy ei ole tiedossa. Sairaudessa substantia nigran dopamiinisolut tuhoutuvat. Huntingtonin taudissa vaurio on nucleus caudatuksen, putamenin ja globus palliduksen v\xc3\xa4lisiss\xc3\xa4 yhteyksiss\xc3\xa4. Raajojen j\xc3\xa4ykkyys on tyypillinen piirre tyvitumakkeiden vajaatoiminnassa ja aiheuttaa lihaksen j\xc3\xa4ykkyyden koko liikealueella. Spastisesta lihaksesta tyvitumakkeiden aiheuttama j\xc3\xa4ykkyys eroaa siten, ett\xc3\xa4 alussa raaja vastustaa liikett\xc3\xa4 voimakkaasti kunnes my\xc3\xb6t\xc3\xa4\xc3\xa4 \xc3\xa4kisti._NEWLINE_Huntingtonin taudissa tai levodopa-l\xc3\xa4\xc3\xa4kkeen vaikutuksen alaisena ihmisell\xc3\xa4 aiheutuu tahdosta riippumattomia liikkeit\xc3\xa4.'